La Joventut de Carcaixent ja disposa del seu propi espai
30 de octubre de 2017

Carcaixent

Des del dissabte, els i les joves de Carcaixent disposen d’un nou espai al Parc Navarro Daràs que poden usar per a passar el seu temps d’oci i programar les seues pròpies activitats. D'esta manera, es materialitza una demanda històrica de la població jove del municipi i del Consell de la Joventut de Carcaixent, que naix amb l’objectiu de fomentar la trobada i participació de la gent jove i, a més, de fer-los arribar la informació, dinamitzar activitats d’oci i temps lliure, i promoure’n l’associacionisme i la formació formal i no formal.

El Casal Jove disposa d’un espai diàfan per a poder realitzar activitats d’oci, educatives i de formació, i també de dos despatxos, un per al Centre d’Informació Juvenil i un altre per al Consell Local de la Joventut. També s’hi han habilitat diverses zones d’esplai amb jocs de taula a disposició dels joves d'entre 12 i 30 anys que desitgen fer-ne ús. A banda, durant els pròxims mesos, es dotarà d’un programa bàsic que contemplarà activitats de caràcter estable, però que estarà obert a propostes i iniciatives suggerides per les persones usuàries del centre o de col·lectius o associacions locals.

Natxo Escandell, regidor de Joventut, va recordar durant la seua intervenció que l’objectiu fonamental del Casal és convertir-lo en un espai viu, «no hem vingut solament a oferir un espai i un calendari. Hem vingut perquè els i les joves facen seu l’espai i el seu propi calendari i que elles i ells decidisquen què volen. Estem oberts a idees, suggeriments i a la participació ciutadana juvenil». En esta línia, Escandell també va manifestar el seu desig de convertir-lo en un punt de trobada de la gent jove, «un lloc on poder desenvolupar totes les activitats relacionades amb la joventut i on poder anar per estar amb la seua gent, ampliar els seus cercles, i que es convertisca en un espai per a la trobada i dinamització sociocultural de la població juvenil, tant de la que estiga associada com de la que no».

El regidor de Joventut també va tindre paraules d'agraïment per a tota la gent que ha treballat durant estos anys per poder materialitzar una demanda històrica, «tot el meu reconeixement a totes i tots els membres de l’actual Consell de la Joventut i de tots els anteriors que han reivindicat durant anys el dret de la joventut de disposar d’un espai on poder desenvolupar-se a nivell social, personal i professional». Natxo Escandell també va tindre paraules per a la «gent imprescindible» de l’àrea de Joventut «que ha estat a peu de canó tants i tants anys, i en especial els darrers mesos, per fer possible el que hui presentem».

Podran fer ús del Casal Jove i dels seus serveis els joves d'entre 12 i 30 anys amb la supervisió o guia del personal responsable, bé siga del personal tècnic del Casal Jove, o bé de les associacions que en facen ús o del Consell de la Joventut de Carcaixent. Pel que fa a les associacions o entitats locals, podran fer-ne ús les que estiguen inscrites en el Registre Municipal d’Associacions de Carcaixent, sense la supervisió del personal tècnic del Casal Jove i sempre amb autorització prèvia.

L'horari del Casal Jove variarà en funció de les activitats previstes, encara que serà fix l’horari d’atenció de dilluns a divendres de 9:30 a 14:00 hores i de dilluns a dijous de 16:00 a 19:30 hores. Els divendres de vesprada i durant el cap de setmana, l’horari serà flexible en funció de les activitats programades. Per a demà dimarts 31 està programada la primera activitat, que consistirà en un taller de maquillatge per a Halloween.